
Къэбэрдей-Балъкъэр Республикэм и Iэтащхьэ
Къанокъуэ Арсен НэщIикIыж хьид махуэшхуэм
ирихьэлIэу цIыхухэм
зэрызахуигъазэр
Республикэм щыпсэухэу пщIэ зыхуэсщIхэ!
Къэбэрдей-Балъкъэр Республикэм и Парламентымрэ Правительствэмрэ я цIэкIэ, си щхьэкIэ къызбгъэдэкIыу муслъымэн псоми си гуапэу сынывохъуэхъу НэщI мазэ лъапIэр зэриухам щыхьэт техъуэ Хьид махуэшхуэмкIэ.
Муслъымэн махуэгъэпсым НэщI мазэ лъапIэм увыпIэ хэха щеубыд. Ар тхузэфIэкIынур, дин фIэщхъуныгъэр зыхуэдэр къыщыдгъэлъагъуэ, ди псэхэр нэхъ къабзэ, ди гухэлъхэр нэхъ быдэ щыхъу, ди щхьэ пщIэ хуэтщIыжу зыщедгъасэ зэманщ. А псоми я лъабжьэр ди IуэхущIафэхэр захуагъэм, ди мурадхэр фIым зэрахуэунэтIам шэч къытедмыхьэжынырщ.
Къэбэрдей-Балъкъэрым и жылагъуэм щытыкIэр щефIэкIуэныр куэдкIэ елъытащ муслъымэнхэм. Къэралым и сэбэп хэлъщ ислъамым и щэнхабзэ, псэкупсэ хабзэхэр — мамырыгъэм, яIыгъ диным емылъытауэ цIыхухэм пщIэ зэхуащIыным, гъунэгъугъэр гъэлъэпIэным, гумащIагъэм, зызэщIэгъэкъуэным хуэунэтIахэр — къэгъэщIэрэщIэжыным. Дэ дыхущIокъу къэрал-дин зэхущытыкIэхэр зэдэлэжьэныгъэмрэ зэгурыIуэныгъэмрэ я лъабжьэу зэтедухуэным.
НэщI мазэ лъапIэм къытхилъхьа псэкупсэ къулеигъэмрэ къарумрэ мамырыгъэр, жылагъуэ зэгурыIуэныгъэр, цIыхубэм я зэкъуэтыныгъэр, зызэхэщIыкIыныгъэр гъэбыдэным хуэунэтIауэ зэрыщытынум шэч къытесхьэркъым.
Фигухэм гуфIэгъуэр щызыну, мурадыфIхэр къывэхъулIэну, фи жьэгу пащхьэхэм мамырыгъэрэ берычэтрэ сыт щыгъуи илъыну си гуапэщ. Узыншагъэ быдэ, насып, зэIузэпэщыгъэ фэри фи унагъуэхэми фиIэну сынывохъуэхъу.
